Egpaar in hof oor foto’s van babamishandelingArgieffoto ŉ Egpaar sal na verwagting Vrydag in die Port Elizabeth-landdroshof verskyn vir hul beweerde betrokkenheid by ŉ sindikaat wat foto’s versprei van babas wat mishandel word. Die man (33) en vrou (22) van Westering is glo deel van ’n internasionale kinderpornografie-sindikaat wat foto’s en beeldmateriaal versprei van babas wat gemartel, verkrag en vermoor word. Dit is volgens Miranda Friedmann, direkteur van Vroue en Mans teen Kindermishandeling. Nóg ŉ verdagte in die saak het Woensdag in die landdroshof verskyn. Die saak teen dié verdagte, ŉ rekenaar-ingenieur van Plettenbergbaai, is tot 12 Mei uitgestel. Hy is vroeër op borgtog van R10 000 vrygelaat. Die man is op 13 Januarie in hegtenis geneem nadat die polisie in België hom opgespoor het en hul eweknieë in Gauteng in kennis gestel het. Lt.kol. Heila Niemand het destyds aan TimesLive gesê dit is die ergste vorm van kinderpornografie wat hulle nog gesien het. “Dit was die eerste keer dat ons dié soort mishandeling van babas gesien het.” News24